钦定古今图书集成/明伦汇编/氏族典/第031卷 > 《郑樵通志》 > 众仲
## 钦定古今图书集成/明伦汇编/氏族典/第031卷 > 《郑樵通志》 > 众仲

按《春秋臣传》：众仲，鲁大夫也，公子益师之子。益师，孝
公子，字曰众父，故其子以“众”为氏。卫州吁立，将修先
君之怨于郑，而求宠于诸侯，以和其民。公问于众仲
曰：“卫州吁其成乎？”对曰：“臣闻以德和民，不闻以乱。以
乱犹治丝而棼之也。夫州吁阻兵而安忍，阻兵无众，
安忍无亲，众叛亲离，难以济矣。夫兵犹火也，不戢将
自焚也。夫州吁弑其君而虐用其民，于是乎不务令
德，而欲以乱成，必不免矣。”五年，考仲子之宫将万焉。
公问羽数于众仲，对曰：“天子用八，诸侯用六，大夫四，
士二。夫舞，所以节八音而行八风，故自八以下。”公从
之。于是初献《六羽》，始用《六佾》也。无骇卒，羽父请谥与
族。公问族于众仲，对曰：“天子建德，因生以赐姓，胙之
土而命之氏。诸侯以字为谥，因以为族。官有世功，则
有官族，邑亦如之。公命以字，为展氏。”

郑樵《通志》。